Ehdotuksena on, että henkilötietojen käsittelyä koskevaa yleistä sääntelyä täydennettäisiin rahapelitoimintaa koskevilla erityissäännöksillä, koska rahapelien toimeenpano, haittojen arviointi ja seuranta edellyttävät myös arkaluonteiseksi katsottavien henkilötietojen käsittelyä. Veikkaus Oy:llä olisi oikeus käsitellä tällaisia tietoja asiakkaiden oikeusturvan takaamiseksi, väärinkäytösten ja rikosten estämiseksi, väärinkäytösten selvittämiseksi ja rahapelaamisesta aiheutuvien taloudellisten, sosiaalisten ja terveydellisten haittojen ehkäisemiseksi ja vähentämiseksi. Yhtiöllä olisi myös velvollisuus ryhtyä tarvittaessa toimenpiteisiin riskien ehkäisemiseksi ja vähentämiseksi esimerkiksi ottamalla yhteyttä asiakkaisiin, joiden pelaamiseen on havaittu liittyvän riskikäyttäytymistä.
Myös sosiaali- ja terveysministeriön ja Terveyden ja hyvinvoinnin laitoksen tiedonsaantioikeutta Veikkaus Oy:n asiakastietoihin täsmennettäisiin, jotta rahapelaamisesta aiheutuvien haittojen ehkäisy ja vähentäminen olisi mahdollisimman tehokasta. Tiedonsaantioikeus olisi rajattu rahapelihaittoihin liittyvää seurantaa ja tutkimusta,rahapelien haitallisuuden arviointia sekä rahapelihaittojen ehkäisyn ja hoidon kehittämistä varten välttämättömiin Veikkaus Oy:n asiakkaita ja heidän pelaamistaan koskeviin tietoihin. Käsiteltävän aineiston sisältämät henkilötiedot tulisi ennen niiden luovuttamista tai analysointia pseudonymisoida eli niistä olisi poistettava kaikki henkilön suorat tunnistetiedot.